Det tiltrak mange nysgerrige blikke, da Kronprins Frederik onsdag deltog i den såkaldte Pro-Am-turnering, der fungerer som opvarmning til Europa Tour-turneringen Made in Himmerland, som afvikles på golfbanerne i Gatten fra torsdag til søndag. Gitte og Finn Ruby fra Holstebro var nogle af dem, der var dukket op i Gatten for at se nærmere på kronprinsens evner på golfbanen. - Han har et fornuftigt handicap, og jeg har også lige set ham lidt. Jeg tror rent faktisk, han er nervøs. Sådan ser det ud på hans spil, siger Finn Ruby, som havde fundet en plads tæt på greenen ved hul 10. I selskab med den danske golfstjerne Thomas Bjørn, den nifoldige Le Mans-vinder Tom Kristensen og Jysks bestyrelsesformand Jacob Brunsborg, der er søn af dynekongen Lars Larsen, slog kronprinsen klokken 9.10 onsdagens første slag. Er De tilfreds med udlægget? - Ja, det er jeg faktisk. Det er første hul, og det første tee-off er jo altid det mest spændende. Selvom jeg har prøvet meget i mit liv, så er det nogle af de mest nervepirrende momenter for mig, sagde kronprinsen efter sit første slag. Udnyttede sine privilegier På de efterfølgende huller var der flere fine slag fra kronprinsen, som dog også viste, at han ikke helt er på Europa Tour-niveau endnu. - Det går jo slag i slag, indtil man havner i et hul. Det er det, livet går ud på. Jeg har tænkt mig, det skal være sådan i dag også. Vi skal have det sjovt, og det har vi også. Vi har en fremragende setting og fantastiske værter, så det er dejligt at være her, sagde han. Da det prominente firkløver er klar til at slå ud på hul 10, udnytter kronprinsen sine royale privilegier til at få Thomas Bjørn til at slå første slag for sig. Enhver amatørgolfspillers drøm, mener dagens gæster fra Holstebro. - Det kunne da være rigtig fint en gang imellem at kunne få én ind, der kan det der, siger Finn Ruby. Kronprins Frederik må dog selv sende bolden i hul. Første put går lige nøjagtig forbi hullet, så han må på den igen, før tilskuerne kan klappe taktfast. Kronprinsen takker for opbakningen, og parret fra Holstebro har fået en perfekt start på dagene som golftilskuere i Gatten. - Vi glæder os til, når der kommer rigtig konkurrence på også. Det er trods alt det sjoveste. Det her er hygge og møde nogle af de kendte, men det er også fint, siger Finn Ruby. Du kan se mere fra Made in Himmerland på TV2 Nords platforme de kommende dage, og fredag klokken 19.45 sender vi en længere liveudsendelse fra golfturneringen i Gatten. Se hele indslaget fra TV2 Nord her:
Der var royalt besøg, da golfresortet i Gatten onsdag skød en fem dage lang golffest i gang. Gitte og Finn Ruby så til fra første parket, da kronprinsen gik banens 18 huller.